The Piper at the Gates of Dawn

The Piper at the Gates of Dawn je debutový album britskej rockovej skupiny Pink Floyd. Je to jediný album, ktorý bol nahratý pod vedením Syda Barretta. Na nasledujúcich albumoch Syd už iba spolupracoval, alebo sa autorsky podieľal. Tento album je považovaný za jeden z rozhodujúcich pre ďalšie pôsobenie skupiny.
Album obsahuje množstvo prvkov psychedelického rocku: texty piesní sú čudácke vypovedajúce o priestore, o strachu, o škriatkoch, bicykloch, rozprávkach, sú ozvučené psychedelickými hudobnými pasážami. Je považovaný za jeden z najvýznamnejších albumov psychedelického rocku svojej doby.
Dizajn obalu platne vytvoril z fotografií členov skupiny Vic Singh. Nie je podobný žiadnemu z nasledujúcich obalov albumov skupiny Pink Floyd.
Roku 2000 sa v ankete časopisu "Q" album "The Piper at the Gates of Dawn" umiestnil na 55. pozícii v stovke najlepších britských albumov.
V časopise "Rolling Stone" dosiahol tento album roku 2003 347. pozíciu medzi 500 najlepšími albumami všetkých čias.
O albume.
Názov albumu pochádza zo siedmej kapitoly Sydovej obľúbenej knihy Kennetha Grahama ""The Wind in the Willows"“. Piper je album, na ktorom je kompletne prezentovaný zvuk skupiny Pink Floyd barretovskej éry (najtypickejším dielom je „Interstellar Overdrive“), ktorý v neskoršej dobe po Sydovom odchode postupne zanikal vplyvom prenikania autorských nápadov Davida Gilmoura a a neskoršej až hegemónie Rogera Watersa. Na tomto albume sa nachádza prvá nahrávka Watersovej kompozície pod názvom „Take Up Thy Stethoscope And Walk“. O skladbe „Bike“ hovorí producent Norman Smith, že to bola posledná pesnička, ktorú Syd Barrett nahrával pri plnom vedomí (nebol pod vplyvom LSD). Skladba „Gnome“ je čiastočne inšpirovaná knihou J.R.R. Tolkiena „"Pán prsteňov"“, je o ceste hobita Froda, ktorý sa pobral na cestu za veľkým dobrodružstvom.
Album bol nahrávaný počas mesiaca február 1967 v štúdiu 3 na Abbey Road v tom istom čase ako bol nahrávaný album "Sgt. Pepper’s Lonely Hearts Club Band" od skupiny The Beatles. Na začiatku bol producentom nahrávania albumu Joe Boyd, ktorý bol nekompromisne vyhodený. Novým producentom albumu sa stal Norman Smith, člen tímu vydavateľstva EMI, ktorý do roku 1965 produkoval všetky nahrávky skupiny The Beatles. Smithove predstavy boli o viac popovejšom charaktere albumu, občas sa ho pri nahrávaní pokúsil kritizovať. Nakoniec bol aj tak odsúdený spolupracovať aj na nasledujúcom albume ("A Saucerful of Secrets"). Neskôr sa vyjadroval o tomto období, že to bolo pre neho skutočné peklo. Prvými dvoma nahrávkami albumu boli „Interstellar Overdrive“ a „Matilda Mother“. Boli to dva potencionálne single pre tento album. Norman mal problém so znením skladieb. Hlavne skladby „Insterstellar Overdrive“ a „Astronomy Domine“ mali silné prvky undergroundu, bolo v nich mnoho improvizácií a zvukových experimentov Ricka Wrighta, ktorý mal v tom období v obľube experimentovanie so spätnou väzbou zvukov organu "Farfisa".
História vydávania albumu.
Prvé monofónne LP bolo vydané v auguste 1967, o mesiac neskôr bola vydaná stereofónna verzia. V rebríčkoch Spojeného kráľovstva album dosiahol šiestu pozíciu. Verzia pre USA mala jednoduchý názov Pink Floyd a dosiahla 131. pozíciu. V americkej verzii boli skladby „Astronomy Domine“, „Flaming“ a „Bike“ nahradené hitom „See Emily Play“.
Mixovaná stereo verzia albumu na CD bola vydaná v roku 1987. Digitálne remastrovaná verzia CD vyšla v roku 1994 v Spojenom kráľovstve a v júni 1995 v USA.
Zoznam skladieb.
Všetky skladby napísal Syd Barrett, ak nie je uvedené inak.